Mirobod tumanida yo‘lovchi avtobusi haydovchi boshqaruvni yo‘qotishi oqibatida beton ustunga urildi. Uning old qismi va oynalariga shikast yetgan. 28 sentabr kuni Toshkent shahri Mirobod tumanida Saz-Le 60 rusumli avtobus beton ustunga urilib, YTH sodir etdi. Bu haqda poytaxt YHXB axborot xizmati xabar berdi. Soat 13:20 da tumanning Toshkent halqa avtomobil yo‘li ko‘chasida 1998 yilda tug‘ilgan haydovchi avtobusda rul boshqaruvini yo‘qotgan. Oqibatda avtomashina beton ustunga urilgan. Avtobus oynasi singan, shuningdek, mashinaning old qismiga shikast yetgan. Yo‘l-transport hodisasi oqibatida tan jarohat olganlar yo‘qligi aytilgan. Holat yuzasidan shahar YHXB tomonidan surishtiruv harakatlari olib borilmoqda.